અરવલ્લી જિલ્લા સેવા સદન ખાતે સરકારી દરેક ક્ષેત્રની ઓફિસોમાં સરકારી કામો કરાવવા અરજદારો છેવાડાના ગામડાઓમાંથી આવતા કચેરીઓની આસપાસ તેમજ નજીકના સ્થળે કેટલાક ઈસમો એકલા અથવા ટોળી બનાવીને અરજદારોને કામ કઢાવી આપવાની લાલચ આપીને જાહેર જનતાની છેતરપીંડી કરતા હોવાનું તંત્રના ધ્યાને આવ્યું હતું. આવા વચેટીયાઓ દ્વારા ગેરકાયદેસરની પ્રવૃત્તિ કરી ઉલટી સીધી વાતો કરી જાહેર જનતાને ભોળવીને ગેરમાર્ગે દોરતા હતા. જેના પગલે અધિક જિલ્લા મેજીસ્ટ્રેટે અરવલ્લી જિલ્લા કલેક્ટરે આવી પ્રવૃત્તિઓ પર અંકુશ રાખવા પ્રતિબંધીત જાહેરનામુ બહાર પાડ્યું હતું. અરજદારો કે જેઓ લેખિત પરવાનગી વગર જિલ્લા સેવા સદન ખાતે રેલી, ધરણા, ઉપવાસ, આંદોલન, આવેદનપત્રો કે આત્મવિલોપનની ધમકીઓ આપનાર સામે પણ પ્રતિબંધ માટે પણ બુધવારના રોજ જાહેરનામુ બહાર પાડ્યું હતું.